Diari Oficial de la Generalitat Valenciana


Sumari del DOGV 6272, del 21-05-2010 (2010/5265)

RESOLUCIÓ de 7 de maig de 2010, del director general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni marc de cooperació entre la Generalitat i el Comitè Autonòmic de Creu Roja Espanyola a la Comunitat Valenciana, per a la col·laboració de Creu Roja en la intervenció en emergències en l'àmbit territorial de la Comunitat.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6272

Data del DOGV
:   21-05-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/5265


Data del document
:   07-05-2010

Organisme emissor
:   Conselleria d'Indústria, Comerç i Innovació

Tipus de document
:   Resolució

Descriptors 

:   * Conselleria Governació
    * Creu Roja
    * protecció civil
    * cooperació administrativa

RESOLUCIÓ de 7 de maig de 2010, del director general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni marc de cooperació entre la Generalitat i el Comitè Autonòmic de Creu Roja Espanyola a la Comunitat Valenciana, per a la col·laboració de Creu Roja en la intervenció en emergències en l'àmbit territorial de la Comunitat. [2010/5265]
La Generalitat i el Comitè Autonòmic de Creu Roja Espanyola a la Comunitat Valenciana han subscrit, després de la tramitació prèvia reglamentària, el 29 d'abril de 2010, el conveni marc de cooperació per a la col·laboració de Creu Roja en la intervenció en emergències en l'àmbit territorial de la Comunitat.
En compliment del que estableix l'article 3.4 del Decret 20/1993, de 8 de febrer, del Consell, i la clàusula tretze del mateix conveni, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0626/2010, i que figura com a annex d'aquesta resolució.
València, 7 de maig de 2010.- El director general del Secretariat del Consell: Ángel Mompó Romero.
Conveni marc de cooperació entre la Generalitat i el Comitè Autonòmic de Creu Roja Espanyola a la Comunitat Valenciana, per a la col·laboració de Creu Roja en la intervenció en emergències en l'àmbit territorial de la Comunitat
València, 29 d'abril de 2010
Reunits
D'una part, la Generalitat, representada per Serafín Castellano Gómez, conseller de Governació, que actua en nom i representació d'aquesta, en virtut de les facultats conferides per l'article 17.f) de la Llei 5/1983, de 30 de desembre, del Consell, i pel Decret 19/2009, de 3 de novembre, del president de la Generalitat, pel qual es determinen les conselleries en què s'organitza l'administració de la Generalitat, facultat expressament per al present acte mitjançant l'Acord del Consell de 12 de març de 2010.
D'una altra part, Fernando del Rosario Romero, en la seua qualitat de president autonòmic de Creu Roja Espanyola a la Comunitat Valenciana, com a representant legal de Creu Roja Espanyola a la Comunitat Valenciana, exercint les competències que li són reconegudes en l'article 17 del capítol IV, organització i estructura, dels Estatuts de la institució, publicats al BOE número 233, de 17 de setembre de 1997.
Intervenen els citats en la representació i amb les facultats que els seus respectius càrrecs els confereixen, reconeixent-se recíprocament capacitat i legitimació per a atorgar i signar el present conveni marc de cooperació i amb aquesta finalitat
Exposen
Primer. Que la Generalitat té atribuïts el compliment de les missions i l'exercici de les competències que corresponen a l'administració autonòmica, en virtut del que disposa la Llei 2/1985, de 21 de gener, sobre protecció civil i normativa complementària, així com el que disposa la Llei 9/2002, de 12 de desembre, de Protecció Civil i Gestió d'Emergències de la Generalitat.
Segon. Que la Llei 9/2002, de 12 de desembre, de Protecció Civil i Gestió d'Emergències de la Generalitat Valenciana, recull el foment de la vinculació voluntària i desinteressada dels ciutadans en les labors de protecció civil a través d'associacions i entitats que col·laboren en labors de protecció civil.
Tercer. Que el Decret 7/2007, de 19 de gener, del Consell, pel qual s'aprova el Reglament Autonòmic dels Servicis de Voluntariat de Protecció Civil i Estatut del Voluntariat de Protecció civil, en l'article tercer, defineix els servicis de voluntariat de protecció civil com el conjunt de personal voluntari i recursos materials integrats en una agrupació local de voluntaris de protecció civil o en una associació o entitat col·laboradora de la Generalitat en aquesta matèria, i tenen com a finalitat canalitzar la participació dels ciutadans, lliure i desinteressadament, dins de l'organització de la protecció civil descrita en la Llei 9/2002, de 12 de desembre, de la Generalitat, de Protecció Civil i Gestió d'Emergències de la Generalitat, i en aquest reglament.
Quart. Que la Creu Roja Espanyola desplega, des de la seua fundació el 6 de juliol de 1864, una important activitat, tant de promoció com de participació en la consecució del benestar social, el desenrotllament del voluntariat i el foment de la solidaritat. Conseqüentment, l'ordenament jurídic espanyol i en concret el Reial Decret 415/1996, d'1 de març, la configura com una institució humanitària de caràcter voluntari i d'interès públic, que desenrotlla la seua activitat com auxiliar i col·laboradora de les administracions públiques sota la protecció de l'Estat, conservant la seua independència i autonomia.
Cinquè. Que la dilatada experiència de Creu Roja Espanyola en tasques de protecció i socors de la població en situacions d'emergència, fa d'aqueixa institució, una valuosa i eficaç col·laboradora de l'administració autonòmica de la Comunitat Valenciana.
Sisè. Que la dita col·laboració de Creu Roja en matèria de protecció civil, es recull expressament en l'article 7 de l'esmentada Llei 2/1985 i té la seua aplicació en els articles 37, 38 i 40 de l'esmentada Llei 9/2002 que recull la possibilitat d'establir convenis de col·laboració per part de la Generalitat Valenciana amb associacions i entitats col·laboradores en matèria de protecció civil; la definició del voluntariat de protecció civil i el seu foment respectivament.
Tenint en compte allò anteriorment exposat, les parts, amb el propòsit de fer el més eficaç possible la participació dels recursos materials i humans de Creu Roja Espanyola en les activitats de protecció civil, acorden subscriure el present conveni marc, de conformitat amb les següents,
Clàusules
Primera. Finalitat del conveni marc
El present conveni marc té com a finalitat establir les normes reguladores de les actuacions conjuntes, a desenrotllar entre la Generalitat, a través de la Conselleria de Governació i el Comitè autonòmic de Creu Roja Espanyola a la Comunitat Valenciana, orientades a aconseguir una òptima utilització dels recursos humans i materials d'aquesta institució, davant situacions de greu risc col·lectiu, catàstrofe, calamitat pública o qualsevol altra en què, a criteri de la Conselleria de Governació, siga necessària la col·laboració de Creu Roja Espanyola.
Segona. Plans anuals d'acció
Anualment s'elaborarà un Pla d'Acció, en el qual es recolliran detalladament les activitats a desenrotllar en virtut del present conveni marc, concretant-se almenys, els punts següents:
a) Accions a exercir per cada una de les parts, per a:
- Fomentar la participació voluntària i desinteressada dels ciutadans en les labors de protecció civil a través de la Creu Roja Espanyola.
- Determinar els recursos materials i humans que Creu Roja Espanyola a la Comunitat Valenciana posa a disposició de la Generalitat, per a protecció de la població en les situacions d'emergència que es determinen per part de la direcció general competent en matèria d'emergències.
- Establir el grau de disponibilitat i mecanismes d'activació dels esmentats recursos, humans i materials, en les referides situacions d'emergència.
b) Descripció detallada de les inversions a realitzar per Creu Roja Espanyola dins del marc econòmic establit pel present conveni.
Tercera. Programes de formació i perfeccionament
Cada Pla d'Acció incorporarà un Programa de Formació i Perfeccionament del Personal de Creu Roja Espanyola a la Comunitat Autònoma que puga veure's implicat en les diferents activitats relacionades amb la protecció civil.
Correspondrà als centres de formació de Creu Roja Espanyola a la Comunitat Valenciana, el disseny dels programes i la seua impartició, els quals seran sotmesos a l'aprovació del departament competent en matèria d'emergències.
Quarta. Programes d'exercicis i simulacres
En els plans d'acció s'inclouran els corresponents programes d'exercicis i simulacres, a fi de verificar, i si és el cas millorar, els procediments operatius i de coordinació prèviament establits, així com garantir que el personal de Creu Roja Espanyola a la Comunitat Valenciana, abaste el grau de competència necessari en l'exercici de les tasques assignades en els plans de protecció civil.
Cinquena. Coordinació operativa
La necessitat intervenció de mitjans i recursos de Creu Roja Espanyola en activitats de protecció i socors a la població, en situació d'emergència, es determinarà per la direcció de l'emergència, efectuant-se l'activació i la coordinació operativa entre les parts a través del Centre de Coordinació d'Emergències de la Generalitat i els centres provincials de Coordinació de Creu Roja Espanyola a Alacant, Castelló i València.
Els centres provincials de coordinació de Creu Roja Espanyola a la Comunitat Valenciana, rebran les demandes que precisen en compliment de les tasques assignades, assegurant-ne la realització mitjançant l'alerta, mobilització i coordinació de l'aportació dels recursos humans i materials disponibles.
Per part de representants de la Generalitat i de Creu Roja Espanyola a la Comunitat Valenciana, s'elaborarà un Document sobre Procediments de Coordinació Operativa entre ambdues institucions, el qual serà inclòs en el Pla Anual d'Acció.
La Creu Roja Espanyola dotarà els centres provincials de coordinació de mitjans per a garantir la comunicació efectiva amb el Centre de Coordinació d'Emergències de la Generalitat. El dit equipament de comunicacions podrà efectuar-se a càrrec del pressupost del present conveni, detallant-se expressament en el corresponent Pla d'Acció.
A fi de garantir la traçabilitat de les comunicacions entre la Generalitat i Creu Roja, s'instal·laran a les dependències de Creu Roja terminals de gestió del servici «1·1·2 Comunitat Valenciana» com a via única de transmissió d'incidents i sol·licituds d'intervenció, així com registre de la informació imprescindible per a la intervenció coordinada. La dita instal·lació quedarà condicionada a la finalització del projecte d'actualització del sistema integrat de gestió d'emergències i comunicacions de 1·1·2 i la disponibilitat d'equipament per part de la Generalitat.
Sisena. Participació de Creu Roja Espanyola en el suport a la gestió de les emergències
L'Assemblea Autonòmica de Creu Roja Espanyola a la Comunitat Valenciana, assignarà un mínim de tres persones de la seua organització, amb la qualificació suficient, per a col·laborar amb la Conselleria de Governació de la Generalitat en activitats de suport i assessorament tècnic i organitzatiu, en la gestió d'emergències.
En particular, els representants designats per l'Assemblea Autonòmica de Creu Roja Espanyola a la Comunitat Valenciana, actuaran en tals situacions, per a assegurar la màxima coordinació dels efectius de Creu Roja que es troben actuant, amb la resta dels grups d'intervenció, així com per a facilitar l'enllaç i la informació adequats.
Setena. Campanyes d'informació i divulgació
A fi que la població en general tinga un millor coneixement de l'organització i actuació de la protecció civil i per a millorar el coneixement dels riscos i de les mesures d'autoprotecció a adoptar els ciutadans, les parts acordaran i duran a terme campanyes informatives, amb la periodicitat que consideren adequada.
Les previsions sobre les campanyes adés esmentades s'inclouran en els corresponents plans d'acció.
Vuitena. Comissió Mixta
Es constituirà una Comissió Mixta, com a òrgan de seguiment del present conveni marc, que estarà integrada per un president designat per la Generalitat, un vicepresident designat per l'Assemblea Autonòmica de Creu Roja Espanyola i els vocals que es designen per cada una de les parts. Aquesta Comissió Mixta es reunirà com a mínim anualment.
La Comissió Mixta tindrà, entre altres, les funcions següents:
a) Proposta a l'aprovació de les parts convenients de la memòria d'activitats de l'exercici anterior i la corresponent rendició de comptes relatius a l'aplicació financera de les respectives aportacions econòmiques, quedant subjectes les quantitats no aplicades o no prou justificades a l'obligació de reintegrament.
b) Aprovació dels protocols i procediments d'actuació i de coordinació operativa que s'elaboren entre ambdues parts.
c) Elaboració dels plans d'acció entre l'administració autonòmica i l'Assemblea Autonòmica de Creu Roja Espanyola a la Comunitat Valenciana, amb les seues prioritats o directrius i el seu finançament.
d) Elaboració i proposta de qualsevol altra activitat conjunta relacionada amb la protecció civil.
e) Resolució de totes aquelles qüestions que pogueren plantejar com a conseqüència de l'execució dels plans d'acció i l'aplicació del present conveni.
Novena. Règim econòmic i obligacions
L'aportació econòmica de la Conselleria de Governació, es realitzarà a càrrec del capítol IV, programa 80.87.62.001.24 codi de línia T4286000, dels pressupostos de la Generalitat per a l'exercici 2010, per un total de vint-i-nou mil dos-cents cinquanta euros (29.250 euros).
L'abonament de la quantitat assignada estarà sempre condicionat a la presentació per l'associació de la corresponent justificació de les despeses realitzades, prèvia presentació de factures de despesa corrent, de conformitat amb el que preveu l'article 30 de la Llei 38/2003, de 17 de novembre, General de Subvencions.
Així mateix i amb caràcter previ a la signatura del present conveni, la Creu Roja Espanyola a la Comunitat Valenciana haurà d'acreditar la contractació d'una assegurança que contemple indemnitzacions per disminució física, invalidesa temporal o permanent, defunció i assistència mèdica i farmacèutica, per a fer front als riscos que puguen sobrevenir-los als voluntaris en l'exercici de les seues funcions, així com la responsabilitat per danys a tercers, resultant condició indispensable per a l'abonament de les quanties assignades.
L'acreditació de l'existència de la pòlissa, haurà d'inscriure's en el Registre dels Servicis de Voluntariat de Protecció Civil.
Deu. Naturalesa del conveni
El present conveni marc, que té naturalesa administrativa, es regularà pel que aquest estableix, pel que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i per la Llei 38/2003, de 17 de novembre, General de Subvencions, quedant exclòs de l'àmbit d'aplicació de la Llei 30/2007, de 30 d'octubre, de Contractes del Sector Públic.
Onze. Protecció de dades
Cada una de les entitats firmants, serà responsable del compliment de la normativa reguladora del tractament de dades de caràcter personal, i es comprometen a complir el que disposa la Llei Orgànica 15/1999, de 13 de desembre, de Protecció de Dades de Caràcter Personal.
Dotze. Entrada en vigor i pròrroga
La vigència del present conveni marc, s'estendrà des de l'1 de gener al 31 de desembre de 2010, podent prorrogar-se per períodes anuals, previ consentiment exprés manifestat formalment per ambdues parts, i amb la revisió econòmica del valor de l'IPC interanual, del mes en què es propose la pròrroga.
Tretze. Publicitat
El present conveni marc serà objecte de publicació en el Diari Oficial de la Comunitat Valenciana.
I en prova de conformitat, els representants de les parts signen en dos exemplars del present conveni.
El conseller de Governació : Serafín Castellano Gómez.
El president autonòmic de Creu Roja Espanyola a la Comunitat Valenciana: Fernando del Rosario Romero.
Conveni marc de cooperació entre la Conselleria de Governació de la Generalitat Valenciana i el Comitè Autonòmic de Creu Roja Espanyola a la Comunitat Valenciana, per a la col·laboració de Creu Roja en la intervenció en emergències en l'àmbit territorial de la Comunitat Valenciana
Pla Anual d'Acció 2010
1. Justificació
Al llarg de la història, Creu Roja Espanyola no ha sigut l'únic actor en favor de les persones afectades per situacions d'emergència i/o crisi, no obstant se la considera i reconeix com un actor important, capaç de mobilitzar la solidaritat de la comunitat i de gestionar-la sobre la base de la iniciativa humanitària d'alleujar el patiment de les persones independentment de les circumstàncies que el provoquen, tot motivant la realització de quantes accions siguen necessàries en favor de les víctimes. Una de les missions de Creu Roja és protegir la vida, la salut, la dignitat i el medi ambient de les persones vulnerables afectades per situacions d'emergències i/o crisi, per a això és fonamental un treball previ de preparació en matèria d'atenció i gestió de desastres i l'experiència en la intervenció en emergències. L'extensa xarxa territorial de Creu Roja en els diferents àmbits estatal, autonòmic, provincial i local que es distribueixen per tot l'estat com una xarxa capil·lar permet la proximitat a les persones.
La voluntat i el compromís dels membres de Creu Roja amb especial reconeixement de les capacitats que ofereixen les persones que participen amb caràcter voluntari i desinteressat.
Per això, per a protegir-nos enfront dels perills dels fenòmens naturals i els accidents tecnològics imprevistos, les societats modernes han organitzat el sistema públic de Protecció Civil, on les administracions públiques i en el nostre cas la Generalitat a través de la Conselleria de Governació, les organitzacions voluntàries i els ciutadans i ciutadanes uneixen els seus esforços per a lluitar i disminuir els efectes de les catàstrofes col·lectives.
En aquest sistema col·lectiu de Protecció Civil la preparació i col·laboració de la ciutadania és una prioritat fonamental ja que, de vegades de catàstrofe social, la integritat, tant pròpia com dels nostres sers volguts i veïns, poden dependre de la nostra capacitat per a reaccionar i col·laborar de mode adequat en situacions d'emergència col·lectiva.
Creu Roja Espanyola, es defineix com una organització de voluntariat de Protecció Civil, que ha realitzat una important tasca de protecció i socors en favor de les persones afectades pels desastres i les emergències, protegint la vida i la salut de la població que es veia damnificada per aquestes situacions, i com a model de resposta davant de les emergències s'organitza amb equips de resposta immediata en emergències (ERIES).
L'oportunitat d'integrar aquestes capacitats en els mecanismes públics de planificació de la resposta a les situacions d'emergència i/o crisi participant Creu Roja Espanyola en el Sistema Públic de Protecció Civil, reforça el paper de Creu Roja Espanyola a la Comunitat Valenciana com a complementari de la resposta pública derivat del principi de independència que configura la institució com un «auxiliar dels poders públics en les seues iniciatives humanitàries».
Amb l'objectiu de coordinar capacitats i en compliment de la missió encomanada pel conveni marc de cooperació entre la Conselleria de Governació i Creu Roja Espanyola a la Comunitat Valenciana, l'esmentat conveni té com a missió establir les normes reguladores de les actuacions conjuntes a desenrotllar, encaminades d'aconseguir una òptima utilització dels recursos humans i materials de Creu Roja Espanyola, davant de situacions de greu risc col·lectiu, catàstrofe, calamitat publica o qualsevol altra en què, a criteri de la Generalitat, siga necessària la col·laboració de Creu Roja.
Tal com indica el conveni marc firmat és necessari «fixar un Pla d'Acció Anual que determine i regule les accions a desenrotllar durant el període indicat» i que haurà d'incloure els apartats següents:
a. Fomentar la participació voluntària i desinteressada dels ciutadans en les labors de la protecció civil a través de la Creu Roja Espanyola.
b. Definir i adequar els recursos, materials i humans de Creu Roja Espanyola a la Comunitat Valenciana a les tasques assignades en els Plans d'Emergències de Protecció Civil, que siguen elaborats per l'administració autonòmica en l'àmbit de les competències que li corresponen.
c. Establir el grau de disponibilitat dels esmentats recursos humans i materials, per a intervenir en el marc dels Plans d'Emergència de Protecció Civil.
d. Indicar els mitjans personals i materials, fins i tot el finançament, que ambdós parts aporten per a la realització de les accions anteriors.
2. Àmbit territorial d'aplicació
Comunitat Valenciana.
3. Beneficiaris
Directes: voluntaris i voluntàries de Creu Roja Espanyola a la Comunitat Valenciana.
Indirectes: ciutadanes i ciutadans de la Comunitat Valenciana.
4. Coordinació
S'estableix el protocol de coordinació per a l'activació de recursos (annex I), entre el Centre d'Emergència de la Generalitat i la Creu Roja a la Comunitat Valenciana, perquè en tot moment la informació siga bidireccional, i es rendibilitzen els recursos existents.
El Centre d'Emergències de la Generalitat podrà activar els recursos de Creu Roja quan, a criteri dels seus responsables, les circumstàncies ho aconsellen.
Des dels centres provincials de coordinació de Creu Roja, s'informara el seu respectiu Centre Provincial de Coordinació d'Emergències (112) de qualsevol emergència per a la qual siguen activats recursos de Creu Roja per ajuntaments, diputacions o qualsevol altre organisme o entitat, especialment si es constitueix un PMA, CECOPAL o un altre ens de coordinació de l'emergència o si a causa de la entitat o transcendència de l'emergència, es creu convenient per part dels responsables de Creu Roja.
Cada un dels centres de coordinació provincials de Creu Roja (CPC) es coordinarà amb els centres de coordinació del 112 de les seues respectives províncies.
Durant el període estival, on es realitza la cobertura del servici en les diferents platges de la Comunitat Valenciana, sempre que existisca alguna intervenció de rellevància, es notificarà al centre d'emergència corresponent perquè en prengueu coneixement i seguint les directrius marcades en l'addenda firmada a l'efecte entre la Conselleria de Governació i Creu Roja Espanyola a la Comunitat Valenciana el passat dia 25 de maig de 2009.
Els responsables autonòmics i provincials de l'àrea de socors i emergències seran les persones de referència, i el Centre de Coordinació d'Emergències determinarà si la persona a contactar serà el responsable de la província en què es trobe l'emergència, o per la seua magnitud o necessitat serà el responsable autonòmic. Qualsevol activació de recursos haurà d'estar referendada via fax amb els recursos necessaris sol·licitats.
Àmbit autonòmic: vicepresident José Miguel Reboll. Tel. mòbil: 710014374
Tècnica: Marta García García. Tel. : 536463512
Àmbit provincial València:
Director prov. Socors i Emergències: Santiago Bayarri
Tel.: 954793174. Fax: 688644703
Directora CPC: M.ª Ángeles Rodríguez
Tel.: 132681366
Àmbit provincial de Castelló:
Director prov. Socors i Emergències: Manuel Beltrán
Tel.: 076454416. Fax: 296140595
Director CPC: Manuel López Tárrega
Tel.: 222139320. Fax: 623595446
Àmbit provincial d'Alacant:
Director prov. Socors i Emergències: Manuel Rodríguez González
Tel.: 440697313. Fax: 331805987
5. Disponibilitat dels servicis no especialitzats
La Creu Roja a la Comunitat València disposa de recursos materials i humans distribuïts en tota la Comunitat. L'annex II detalla la població on estan ubicats, i els temps de resposta establits per a la seua possible activació en cas d'emergència. Indicant que en alguns casos les ambulàncies es troben actives durant les 24 hores, sent els centres provincials de coordinació els coneixedors de la disponibilitat.
6. Disponibilitat dels servicis especialitzats ERIE (equip de resposta immediata en emergències)
L'ERIE, com a model de resposta davant les emergència de Creu Roja Espanyola, s'organitza a nivell autonòmic, per a la implantació enguany, i donant prioritat als suggeriments dels responsables d'emergència de la Conselleria.
S'estableixen els següents equips ERIE, ressenyant que en funció de la demanda del Centre d'Emergències de la Generalitat es podrà modular els ERIE amb aquesta capacitat en funció de les necessitats de l'emergència (annex III).
6.1 ERIE d'Alberg Provisional (en interiors)

Introducció
L'ERIE d'Alberg Provisional té com a objecte proporcionar els equipaments materials necessaris per a brindar assistència a la població incloent la seua instal·lació i disposició espacial, col·laborant amb l'ERIE d'Intervenció Psicosocial quan així es considere oportú.
Les situacions d'emergència poden provocar el desplaçament de la població dels seus domicilis habituals i inclús de la seua pròpia localitat; aquestes situacions posen de manifest el patiment humà i la situació de vulnerabilitat de la població afectada.
Encara que està demostrat que la millor acció possible per a atenuar aquestes circumstàncies és que les persones damnificades siguen acollides per familiars i /o amics, i inclús siguen allotjades en establiments hotelers, ocorre de vegades que açò no és possible per la qual cosa es fa necessari establir llocs que servisquen com a alberg provisional de la població.
Aquests albergs han d'entendre's com a infraestructures que amb un equipament mínim i la distribució d'elements bàsics han de servir com a allotjament.
Definició d'activitat
L'alberg, segons disponibilitat, preferentment cal realitzar-lo utilitzant infraestructures existents com poden ser col·legis, poliesportius etc., que compten ja amb espais útils així com amb servicis higiènics, climatització de les instal·lacions, etc.
Només quan no existisca una altra possibilitat caldrà abordar la construcció de campaments a l'aire lliure.
Disponibilitat
L'ERIE d'Alberg Provisional estarà disposat a les 2 hores de rebre l'alerta i demanda de mobilització corresponent, amb els materials definits i els elements de transport necessaris tant dels recursos materials com dels recursos humans cridats a intervenir. El desplegament de la unitat per a la intervenció dependrà del lloc on es produïsca l'emergència, a la Comunitat Valenciana.
Voluntariat adscrit
4 caps d'equip per equip
16 tècnics en muntatge i manteniment per equip
Totals: 12 caps d'equip
48 tècnics en muntatge i manteniment
6.2. ERIE d'Assistència Sanitària i Classificació de Víctimes

Introducció
La característica més comuna en la majoria de situacions d'emergència és la producció de diferent nombre de víctimes que precisen, entre altres actuacions, cures sanitàries encaminades a prestar un suport de les seues funcions vitals i disposar-les per al seu transport a un centre assistencial adequat.
Quan aquest nombre de víctimes supera la disponibilitat immediata dels recursos sanitaris dedicats a l'atenció prehospitalària en situacions de normalitat, és necessari el concurs de mitjans especialment definits per a escometre aquestes tasques que possibiliten fonamentalment la seua classificació, la seua assistència immediata, la col·laboració en la ruta d'evacuació d'ambulàncies i l'espera fins que es trobe disponible un mitjà de transport adequat a les lesions que presenten.
D'altra banda, entenent aquesta tasca com a part d'un sistema més complex establit per a l'atenció d'aquestes situacions que impliquen les tasques anteriorment descrites i la pròpia atenció més especialitzada en els centres hospitalaris receptors, formada per diferents organismes i institucions, els equips de primers auxilis i classificació de víctimes poden oferir-hi divers tipus de col·laboració.
El correcte desenrotllament d'aquesta activitat, quant a la seua prestació en condicions de seguretat i de qualitat, marcarà uns requeriments organitzatius i materials que es desenrotllaran posteriorment.
Definició de l'activitat
Els equips de resposta immediata en emergències d'assistència sanitària i classificació de víctimes estan definits per a intervenir en l'àmbit de tot el territori nacional. En funció de l'anterior vindran donades les seues capacitats quant a:
1. Possibilitat d'intervenció (Operativitat)
- Complexitat de la tasca que puguen assumir (personal i material)
- Estat de disponibilitat i temps de mobilització
2. Projecció sobre el terreny.
3. Desplegament sobre el terreny.
4. Manteniment de l'activitat de forma autònoma.
Pel que fa a les tasques per a les quals estan definits, el seu àmbit general de treball vindrà definit pels següents perfils d'activitat:
Assistència in situ: aplicació a les víctimes de totes aquelles mesures de suport vital bàsic i /o avançat escaients, tendents a mantenir en les millors condicions de cara a l'espera i evacuació posterior a centre assistencial de forma definitiva.
Classificació (tria): quan es produeix una gran quantitat de víctimes que supera la capacitat dels mitjans dedicats impossibilitant la seua atenció simultània i la seua evacuació, és necessari aplicar un mètode objectiu basat en criteris sanitaris que establisca una escala de prioritats entre elles.
Evacuació: mesures de transport sanitari utilitzant els mitjans més adequats dels que es troben disponibles a les necessitats de les víctimes, establint-hi vies d'evacuació; és a dir, sistemes rotatoris que optimitzen aquests recursos de trasllat amb el menor cost en temps possible.
Voluntariat adscrit
3 cap d'equip
4 metges/ses
6 DUI
18 tècnics/as en Socors i Emergències
4 conductors
6.3. ERIE de Suport Psicosocial

Introducció
Davant qualsevol situació d'emergència i/o catàstrofe, independentment de l'origen d'aquesta, ha d'existir una prioritat per a tots els equips d'intervenció: les víctimes del succés, els familiars i acostats que hi resulten afectats.
Són nombroses les actuacions que es posen en marxa de forma coordinada, entre totes les administracions, organismes, institucions i empreses competents en matèria d'emergències i catàstrofes, per a donar resposta a les necessitats que sorgeixen en l'incident prioritzant que es produïsca el menor nombre de pèrdues humanes i la millora en l'atenció a les víctimes.
En els últims anys, són moltes les investigacions que han demostrat la importància de cobrir les necessitats d'índole psicosocial de les víctimes que resulten il·leses, dels familiars i acostats de les víctimes implicades en l'incident. Totes aquestes persones, es veuran afectades per una sèrie de reaccions que són totalment normals davant d'uns esdeveniments anormals, però que han de ser ateses per a procurar un gradual restabliment de la vida normal, prevenint l'aparició de trastorns psicopatològics posteriors.
La Creu Roja Espanyola igual que altres societats nacionals desitja estar en condicions per a prestar el suport psicosocial a les víctimes i familiars afectats per una situació d'emergència, com una de les seues accions humanitàries.
Definició d'activitat
L'ERIE d'Intervenció Psicosocial té com principal tasca proporcionar una adequada atenció integradora, de les víctimes, familiars i acostats que es vegen afectats per una situació d'emergència, amb la finalitat de satisfer les necessitats psicològiques, socials i inclús, sanitàries que puguen tenir els afectats, en aquests primers moments de l'emergència.
L'àmbit d'actuació dels ERIE d'Intervenció Psicosocial serà tot el territori nacional, constituint un sistema de resposta coordinat que assegure el suport entre les diferents oficines territorials.
Els contextos d'intervenció dels ERIE d'Intervenció psicosocial, seran aquells que es deriven dels riscos previstos en els plans estatals i territorials d'emergències, on siga necessari prestar una atenció psicosocial als afectats. En termes generals, els riscos detectats serien els següents:
Desastres naturals: situacions on la força de la naturalesa produïsca pèrdues personals i/o materials (incendis, erupcions, volcans, terratrèmols, inundacions...). Generalment aquests riscos, implicaran l'evacuació d'afectats havent de proveir a la població d'albergs provisionals que garantisquen un adequat allotjament temporalment.
Desastres tecnològics: s'hi contemplarien els riscos químics, industrials i nuclears.
Situacions de risc en llocs públics: qualsevol context que supose una concentració massiva de persones, implicant un risc per a les seues vides.
Associats amb el transport i el trànsit: quan existisquen accidents de mitjans de transport col·lectiu de passatgers amb múltiples ferits (autobusos, ferris, avions, trens, etc.).
Cal destacar, més concretament, altres escenaris d'intervenció dels ERIE d'Intervenció Psicosocial que poden derivar-se d'altres riscos, contemplats o no, en els plans d'emergència.
Disponibilitat
Els recursos humans i materials hauran d'estar disponibles per al seu enviament al terreny en un termini màxim d'1 hora (temps màxim que ha de transcórrer des de la demanda d'intervenció de l'ERIE fins que tots els recursos, humans i materials, estan disposats per a traslladar-se al terreny).
Per a garantir aquests criteris de disponibilitat de l'ERIE, es recomana que s'assigne un nombre adequat de persones per cada lloc d'activitat establit, fins a un màxim de 5 persones per cada un d'ells.
Voluntariat adscrit
1 cap d'equip
1 psicòloga /o
1 facultatiu.
1 treballador social.
10 socorristes
Totals:
15 cap d'equip
15 psicòloga /o
9 facultatius
15 treballador social
50 socorristes
6.4. Equips de suport en la neteja en aigües somes afectades per abocaments

Introducció
Els actuals estàndards de qualitat de vida en l'àmbit occidental, arrelats profundament en els modes i hàbits dels ciutadans, plantegen proporcionalment uns majors nivells de risc per al medi ambient. Els nivells de consum energètic, el creixement en la construcció, la universalització de l'oci, entre altres raons fan que el trànsit corresponent al transport de mercaderies potencialment perilloses haja augmentat quasi exponencialment durant les últimes dècades.
Podria dir-se que el paradigma dels nostres temps consisteix en aqueixa proporcionalitat directa existent entre els nivells potencials de risc per al nostre medi ambient i el grau de confort social o de vida. No obstant això, no hem d'oblidar que el grau de conservació del medi ambient en general i, més particularment, d'aquells ecosistemes d'especial valor o rellevància, habitualment molt vulnerables a la contaminació, conforma un indicador de màxima importància per als ciutadans.
Hem tingut ocasió de comprovar la vulnerabilitat que sovint presenta el nostre medi ambient en què ecosistemes molt valuosos conformen subjectes d'especial protecció degut a la seua extrema fragilitat. Potser el medi marí i la franja costanera associada representen el major exponent, junt amb els aiguamolls, d'aquesta necessitat objectiva de protecció eficaç. Les recents intervencions urbanístiques i, per tant, el major grau d'ocupació humana de la costa, marquen la regressió dels espais i ecosistemes marins que, d'aquesta manera, cobren major valor si és possible i es fan més dependents de mesures tendents a la seua conservació.
Una de les conclusions que podem obtenir dels últims sinistres de contaminació marina consisteix a constatar que de tots els incidents succeïts ja siga en aigües internacionals, mar territorial, línia de costa, ports o badies, ni més ni menys que el 88% van provocar episodis de marea negra en la franja litoral. A tot l'anterior, hem d'afegir que la premissa derivada del fet que el nivell de desenrotllament social i la demanda d'energia són dos paràmetres directament proporcionals entre si, es troba plenament vigent. Pensem també que l'únic mitjà que existeix en l'actualitat per al transport de cru des dels països productors cap als consumidors és el representat pels mitjans marítims exclusivament.
Aquesta realitat aconsella implementar sistemes i mecanismes que conformen una resposta ràpida i efectiva que propicien una contenció i neutralització immediata d'aquells abocaments que puguen produir-se tot evitant-ne l'arribada a la costa. No obstant això, si les mesures preventives fallaren i existiren riscos certs de marea negra, la realitat ens aconsella disposar d'equips amb capacitat d'oferir una primera resposta bàsica de protecció de llocs especialment valuosos com rius, estuaris, badies, marenys, etc., propiciant una contenció a nivell de primera resposta mentre pot reforçar-se amb mitjans de major capacitat.
L'experiència de Creu Roja Espanyola en matèria d'intervenció en emergències ens ofereix una conclusió clara respecte d'això: les respostes bàsiques són, per definició poc complexes però molt mòbils i flexibles; enfront d'elles se situen les respostes de més abast i envergadura, que són, al contrari, extremadament especialitzades però més lentes i rígides en el seu desenrotllament.
Definició d'activitat
Els equips de suport en la neteja en aigües somes afectades per abocaments té com a principal tasca dotar els espais naturals protegits costaners d'un conjunt de recursos humans i materials, que complementen els que les distintes institucions públiques aporten, que permeten oferir una protecció bàsica davant el risc d'abocaments o vessaments, integrats en els corresponents plans o sistemes de gestió de l'emergència de la Generalitat.
L'àmbit d'actuació dels equips de suport en la neteja en aigües somes (zona fins als 200 metres des de la costa) afectades per abocaments serà les províncies de Castelló, València i Alacant, arribant a la totalitat de la costa de la Comunitat Valenciana.
El procediment d'actuació enfront de la contaminació marina accidental en la Comunitat Valenciana - PRAMCOVA (20/02/2007) arreplega els procediments de coordinació dels diversos recursos que la Generalitat activarà en cas de contaminació marina, així com la coordinació amb recursos que altres institucions i empreses aporten a l'esmentat procediment d'actuació. Es preveu que Creu Roja Espanyola a la Comunitat Valenciana aporte recursos per a complementar els recursos esmentats anteriorment.
Disponibilitat
Els recursos humans i materials hauran d'estar disponibles per al seu enviament al terreny en un termini màxim de 2 hores (temps màxim que ha de transcórrer des de la demanda d'intervenció dels equips de suport en la neteja en aigües somes afectades per abocaments fins que tots els recursos, humans i materials, estan disposats per a traslladar-se al terreny).
Per a garantir aquests criteris de disponibilitat dels equips, es recomana que s'assigne un nombre adequat de persones per cada lloc d'activitat establit, fins a un màxim de 3 persones per cada un d'ells.
Voluntariat adscrit
9 patrons d'embarcació de nivell C
9 tripulants d'embarcacions de nivell C
9 socorristes aquàtics
6 conductors BTP
15 tècnics instal·lacions
3 tècnics de gestió d'activitat
6.5. Equips d'Intervenció en Zones Inundades

Introducció
Un dels principals riscos identificats que afecten de forma cíclica la nostra Comunitat són els episodis de pluges torrencials.
Les fortes precipitacions en un període curt de temps posen a prova les infraestructures dels nostres pobles i ciutats, ocasionant en determinades circumstàncies inundacions que posen en risc la integritat física dels nostres ciutadans.
La Creu Roja a la Comunitat Valenciana ha col·laborat habitualment amb els seus recursos amb els servicis d'emergència de la Generalitat i amb els consorcis de bombers per al salvament i rescat de persones aïllades i per a l'assistència sanitària o alberg de persones desplaçades.
Definició d'activitat
Els Equips d'Intervenció en Zones Inundades pretenen dotar de major capacitat, amb recursos adequats i coordinats amb els distints intervinents en la zona de l'emergència.
Es constituiran 3 equips, un per província, dotats de 2 embarcacions pneumàtiques lleugeres per equip (6 embarcacions en total), i equipades amb divers material per al salvament i rescat en zones inundades de persones aïllades.
Aquestes embarcacions es traslladaran, a petició del CCE 1.1.2. a les zones on siguen necessàries i es coordinaran amb el responsable del PMA.
Per al seu desplaçament es compta amb 3 remolcs i 3 vehicles tot terreny que desplaçaran el personal i els equips necessaris per a intervenir en zones inundades.
Disponibilitat
Els recursos humans i materials hauran d'estar disponibles per al seu enviament al terreny en un termini màxim de 2 hores (temps màxim que ha de transcórrer des de la demanda d'intervenció de l'ERIE fins que tots els recursos, humans i materials, estan disposats per a traslladar-se al terreny).
Per a assegurar l'operativitat d'aquests equips, s'estima que per cada lloc d'activitat fan falta a 6 persones.
Voluntariat adscrit
1 cap d'equip
1 conductor
6 socorristes aquàtics
Totals:
6 cap d'equip
36 socorristes aquàtics
7. Campanyes d'informació i divulgació
Creu Roja participarà en les campanyes d'informació i divulgació en matèria de riscos i mesures d'autoprotecció, basant-se en les competències que la Llei 9/2002 atorga a Generalitat en l'article 2.
8. Centre Logístic d'Emergències
Disposem d'un recurs d'emergències a la Comunitat Valenciana ubicat en l'Assemblea Local de Creu Roja Espanyola a Oliva, c/ Guillem de Castro, s/n, que dóna resposta a les necessitats de disposar en un temps breu de materials per a fer front a les necessitats emergents per a l'emergència.
Els recursos disponibles en 2010 són els següents:
- 283 kits individuals d'higiene
- 30 kits de neteja zones inundades
- 440 kits personals de vestuari
- 1 remolc ERIE Alberg
- Material de salvament marítim i per a inundacions:
- 1 llanxa pneumàtica per a rescats terrestres en inundacions
- 6 vestits de neoprè
- 10 jupetins salvavides socorristes
- 6 jupetins salvavides per a rescatats
- Capacitat d'alberg per a 100 persones (mantes, llits i sacs)
- 1 portapalets elèctric
9. Protocol de coordinació persones immigrants recent arribades a la costa de la Comunitat Valenciana
Atenent a les noves necessitats emergents en la Comunitat Valenciana es proposa un nou procediment específic de coordinació entre la Conselleria de Governació i Creu Roja Espanyola Comunitat Valenciana en matèria d'acollida d'emergència d'aquelles persones que puguen arribar de manera irregular en les denominades pasteres a la Comunitat Valenciana (annex IV).
10. Protocol de platges
Durant l'estiu passat Creu Roja ha atès a un total de 57.880 persones en les platges de la Comunitat Valenciana, des de l'1 de juny. Els socorristes de Creu Roja estan presents aquest estiu en 120 platges de 31 municipis costaners de la Comunitat Valenciana.
L'operatiu de vigilància, salvament, socorrisme i seguretat de Creu Roja compta amb 131 llocs de socors i més de 800 persones contractades entre patrons d'embarcació, socorristes, metges, infermers, entre altres. A més de realitzar més de 57.880 assistències sanitàries, Creu Roja ha rescatat 982 banyistes en perill d'ofegament i traslladat 484 persones a centres hospitalaris.
Dins de l'operatiu també hem de destacar la labor social que ha realitzat el personal de Creu Roja. Enguany el servici de cadires amfíbies de les platges ha atès un total de 12.266 persones amb discapacitat.
En data 31 de juliol de 2007, es va firmar una addenda al Pla d'Acció 2007 per a establir canals de comunicació i coordinació davant de les emergències que es pogueren produir en platges entre Creu Roja Comunitat Valenciana i el Servici d'Emergències 112. Basant-se en aquest annex, per part de Creu Roja es va facilitar les dades d'ubicació geogràfica de tots els llocs de socors en platges de la Comunitat Valenciana on es prestava servici de salvament i socorrisme, es va informar la Sala d'Emergència del 112 dels números de telèfon dels centres de coordinació d'emergències de Creu Roja en les tres províncies, així com els números de «salt» de les centraletes. Per part del Servici d'Emergències de la Generalitat es van introduir les dades en l'aplicació de gestió del 112 i s'oferia la col·laboració dels servicis d'emergències públics.
Des dels Centres Provincials de Coordinació de Creu Roja en les tres províncies s'informava diàriament, al final del dia, de les intervencions rellevants realitzades. Així mateix, es comunicaven en l'acte les emergències a la Sala 112.
11. Pressupostos
11. Presupuestos

12. Règim econòmic
Creu Roja Espanyola a la Comunitat Valenciana participa en el Pla Anual d'Acció 2010, amb l'aportació dels recursos i la col·laboració dels seus voluntaris, a fi de complir a les accions recollides en el pla esmentat.
Creu Roja presentarà quadrimestralment l'Informe de seguiment de l'activitat, on adjuntarà les factures de la inversió i despeses realitzades durant el període.
La Conselleria de Governació entregarà a la Creu Roja Espanyola a la Comunitat Valenciana, la quantitat de 29.250 € consignada en el pressupost de la Generalitat per a l'any 2010, per a poder realitzar les accions reflectides en el Pla d'Acció 2010.
L'abonament de la quantitat assignada estarà sempre condicionat a la presentació per l'associació de la corresponent justificació de les despeses realitzades, prèvia presentació de factures de despesa corrent, de conformitat amb el que preveu l'article 30 de la Llei 38/2003, de 17 de novembre, General de Subvencions.
Serà per compte de la Creu Roja Espanyola a la Comunitat Valenciana l'assumpció de les despeses derivades d'uniformitat i assegurances personals i de responsabilitat civil del seu personal adscrit a aquest conveni de col·laboració.